paragraph_text: Ormoško jezero umjetno je akumulacijsko jezero na rijeci Dravi, jugoistočno od Ormoža na granici Slovenije i Hrvatske. Nastalo je 1975. godine za potrebe hidroelektrane Varaždin do koje se voda dovodi obilaznim kanalom. Jedno je od najvećih akumulacijskih jezera u Sloveniji, nešto manje od polovice površine pripada Sloveniji, a ostatak Hrvatskoj. Granica između dviju država na ovom mjestu još uvijek prati nekadašnji tok Drave prije brane.